钦定古今图书集成/理学汇编/文学典/第046卷 > 萧圆肃
## 钦定古今图书集成/理学汇编/文学典/第046卷 > 萧圆肃

按《周书》本传，“圆肃字明恭，梁武帝之孙，武陵王纪之
子也。风度淹雅，敏而好学。纪称尊号，封宜都郡王，邑
二千户，除侍中、宁远将军。纪率兵下峡，令萧㧑守成
都，以圆肃为之副。及尉迟迥至，圆肃与㧑俱降，授骠
骑大将军、开府仪同三司、侍中，封安化县公，邑一千
户。世宗初，进封棘城郡公，增邑一千户，以圆肃有归”
款之勋，别赐食思君县五百户，收其租赋。保定三年，
除畿伯中大夫。五年，拜咸阳郡守。圆肃宽猛相济，甚
有政绩。天和四年，迁陵州刺史。寻诏令随卫国公直
镇襄阳，遂不之部。建德三年，授太子少傅，增邑九百
户。圆肃以任当师傅，调护是职，乃作《少傅箴》曰：“惟王
建国，辨方正位。左《史记》言，右《史记》事”，莫不援立太子，
为皇之贰。是以《易》称“明两。”《礼》云：“上嗣东序，养德震方，
主器束发就学，宵雅更肄，朝读百篇，乙夜乃寐。爱日
惜力，寸阴无弃，视膳再饭，寝门三至，小心翼翼，大孝
蒸蒸，谋谟计虑，问对疑丞，安乐必敬，无忘战兢。夫天
道益谦，人道恶盈，汉嗣不绝乎驰道，魏储回环于邺
城，前史攸载，后世扬名。三善既备，万国以贞。姬周长
久，寔赖元良；嬴秦短祚，诚由少阳。虽卜年七百，有德
过历而昌；数世万一，无德不及而亡。敬之敬之！天惟
显思，光副皇极，永固洪基，观德审谕，授告职司。”太子
见而悦之，致书劳问。六年，授丰州刺史，增邑通前三
千七百户。寻进位上开府仪同大将军。宣政元年，入
为司宗中大夫，俄授洛州刺史。大象末，进位大将军。
隋开皇初，授贝州刺史。以母老请归就养，隋文帝许
之。四年，卒，时年四十六。有文集十卷，又撰时人诗笔
为《文海》四十卷，《广堪》十卷，《淮海乱离志》四卷，行于世。